รัฐบาลไทย-ข่าวทำเนียบรัฐบาล-ศธ.เปิดศูนย์ประสานงานการผลิตและพัฒนากำลังคนอาชีวศึกษา ภาคใต้ ฝั่งอันดามัน จ.ภูเก็ต "SAEC TVET Career Center : Phuket"
วันอังคารที่ 26 มิถุนายน 2561
ศธ.เปิดศูนย์ประสานงานการผลิตและพัฒนากําลังคนอาชีวศึกษา ภาคใต้ ฝั่งอันดามัน จ.ภูเก็ต "SAEC TVET Career Center : Phuket"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามัน (ภูเก็ต พังงา กระบี่ ระนอง ตรัง สตูล) SAEC TVET Career Center : Phuket
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามัน (ภูเก็ต พังงา กระบี่ ระนอง ตรัง สตูล) SAEC TVET Career Center : Phuket และร่วมประชุมกับผู้ปกครอง นักเรียน นักศึกษา และสถานประกอบการ ในหัวข้อ “การพัฒนากําลังคนอาชีวศึกษา จบแล้วมีงานทํา” เมื่อวันจันทร์ที่ 25 มิถุนายน 2561 ณ วิทยาลัยเทคนิคภูเก็ต จ.ภูเก็ต
พล.อ.สุรเชษฐ์ ชัยวงศ์กล่าวว่า นโยบายของรัฐบาล และกระทรวงศึกษาธิการ (ศธ.) ต้องการขับเคลื่อนการผลิตและพัฒนากําลังคนอาชีวศึกษา เพื่อตอบสนองภาคการผลิตอุตสาหกรรมและบริการ สอดคล้องตามยุทธศาสตร์ชาติ 20 ปี และโมเดลประเทศไทย 4.0 ที่เน้นการขับเคลื่อนประเทศด้วยผลงานวิจัย 200 ผลงาน เน้นการวิเคราะห์สภาพปัญหาความต้องการของสถานประกอบการ การวางแผนการผลิต และพัฒนากําลังคนเพื่อตอบสนองความต้องการของภาคอุตสาหกรรม
สํานักงานคณะกรรมการการอาชีวศึกษา (สอศ.) จึงได้ดําเนินการจัดตั้งศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษภาคตะวันออก (EEC) และศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ (SEC) ขึ้นมาระยะหนึ่ง เพื่อเป็นต้นแบบให้กับศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามัน (ภูเก็ต พังงา กระบี่ ระนอง ตรัง สตูล) SAEC TVET Career Center : Phuket โดยให้จังหวัดภูเก็ตเป็นศูนย์หลักในการรวบรวมวิเคราะห์ข้อมูลในภาคใต้ ฝั่งอันดามัน ซึ่งประกอบด้วยอาชีวศึกษาจังหวัดพังงา อาชีวศึกษาจังหวัดกระบี่ อาชีวศึกษาจังหวัดระนอง อาชีวศึกษาจังหวัดตรัง อาชีวศึกษาจังหวัดสตูล และอาชีวศึกษาจังหวัดภูเก็ต
ทั้งนี้ รูปแบบการทํางานและโครงการการบริหารงาน เพื่อให้ศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามัน (SAEC) เกิดประสิทธิภาพสูงสุดและสนองยุทธศาสตร์ชาติ และโมเดลไทยแลนด์ 4.0 จึงมุ่งเน้นการบริหารงานเป็น 5 ฝ่าย คือ ฝ่ายข้อมูลกลาง ฝ่ายส่งเสริมสมรรถนะผู้เรียนเข้าสู่มาตรฐานวิชาชีพ ฝ่ายส่งเสริมการระดมทรัพยากรและความร่วมมือ ฝ่ายจัดการศึกษาให้สอดคล้องกับการมีงานทํา สุดท้ายฝ่ายวิจัยและพัฒนา ซึ่งรูปแบบการบริหารจัดการเน้นความร่วมมือของทุกภาคส่วนและเน้นการตอบโจทย์ให้กับผู้เรียน สถาบันการศึกษา สถานประกอบการ องค์กรวิชาชีพในสาขาต่างๆ ได้อย่างแท้จริง
ดร.สุเทพ ชิตยวงษ์ เลขาธิการคณะกรรมการการอาชีวศึกษา (กอศ.)กล่าวต่อว่า ศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามัน (SAEC) มีวิทยาลัยเทคนิคภูเก็ตเป็นศูนย์หลักในการรวบรวมวิเคราะห์ข้อมูลระดับภาคใต้ ทั้งนี้เพื่อต้องการให้ SAEC ทํางานอย่างเป็นรูปธรรม แก้ปัญหาการผลิตและพัฒนากําลังคนในสายอาชีวศึกษาให้ตรงเป้าหมาย ตามความต้องการของสถานประกอบการทั้งภาครัฐและเอกชน โดยมองเห็นภาพอย่างเป็นรูปธรรม เข้ามาสนับสนุน และทํางานร่วมกันอย่างมีทิศทาง
สําหรับพิธีเปิดและประชุมมอบนโยบายศูนย์ประสานงานการผลิตและพัฒนากําลังคนอาชีวศึกษาภาคใต้ ฝั่งอันดามันSAEC ได้จัดกิจกรรมการรับสมัครงาน โดยสํานักจัดหางานจังหวัดภูเก็ต และสถานประกอบการ รวมทั้งจัดนิทรรศการด้านวิชาการในสาขาวิชาเฉพาะของสถานศึกษาที่ร่วมกับสถานประกอบการ นวัตกรรม สิ่งประดิษฐ์ของคนรุ่นใหม่ อาทิ หมวกกันน็อคพูดได้ (Helmet Talk) โรบอทเก็บก้นบุหรี่ชายหาด เครื่องช่วยผูกไม้กวาดดอกอ้อกึ่งอัตโนมัติเพื่อการประกอบอาชีพของผู้สูงอายุและผู้พิการ ค้อนเดินสายและรีดสายไฟฟ้า การซ่อมบํารุงเรือยอร์ช และโรบอทตัดหญ้า
นอกจากนี้ ยังมีการประชุมเพื่อนําเสนอผลการดําเนินงานของ SAEC และรับมอบนโยบายด้านการผลิตพัฒนากําลังคนจากรัฐมนตรีช่วยว่าการกระทรวงศึกษาธิการ เพื่อนําไปดําเนินการและพัฒนาให้มีความเข้มแข็ง เป็นที่ยอมรับในระดับภาคอุตสาหกรรมที่กว้างและลึกขึ้นต่อไป
Written byกลุ่มประชาสัมพันธ์ สอศ.
Photo Creditอีทีวีแม็ค เวทีสาธารณะเพื่อการศึกษา
Editorบัลลังก์ โรหิตเสถียร